Udsigten til faldende priser på ejerboliger har længe været fjern, men nu kan det endelig måles i de officielle statistikker. For i august faldt priserne på både huse og lejligheder med henholdsvis 1,3 procent og 1,1 procent. Det viser indekset ’Boligbrief’ fra Home og Danske Bank på basis af Home-kædens samlede handler. Stigende udbud og modløse købere Priserne falder efter en periode, hvor der har været længere tid mellem handlerne. Derfor er udbuddet steget, og det giver nu boligkøbere mere pondus i forhandlinger. - Boligmarkedet er svinget fra sælgers til købers marked, og det betyder, at der tænkes mere over tingene og forhandles mere mellem købere og sælgere, siger boligmarkedsanalytiker og talsperson ved Home, Michael Dalsager. Efter rentestigninger og den høje inflation lader de faldende boligpriser nu til at fortsætte den kommende tid, men alt er ikke rosenrødt: - Det trækker købekraft og mod ud af boligkøberne, siger Michael Dalsager. Boligpriserne kan falde med 5-10 procent Faktisk forudser flere økonomer, at boligpriserne i snit kan falde mellem 5-10 procent frem mod udgangen af 2023. - Mange boligejere har en solid buffer efter corona og vil ikke blive voldsomt påvirket af de seneste og forventede prisfald de kommende måneder, siger Homes analytiker. Boligpriserne kan dog udvikle sig meget forskelligt i de enkelte byer og kommuner, som det også var tilfældet i corona-opturen. Færre handler og flere fremvisninger i Nordjylland I Nordjylland er antallet af solgte huse faldet med 5 procent, mens priserne er faldet 4,7 procent den seneste måned. I samme periode er antallet af fremviste huse i Nordjylland dog steget 2 procent. På landsplan er historien dog en lidt anden, da der er tale om et begrænset fald på 0,4 procent på antallet af solgte huse fra juli til august. Den rette timing Hvordan det stiller boligejere og -køberne det næste stykke tid forsøger boligmarkedsanalytiker, Michael Dalsager, at give svar på: - Boligejere, der skal sælge og videre til en anden ejerbolig, kan med fordel tænke på bytteprisen. Boliger i samme område ’følger’ hinanden prismæssigt op og ned, siger Michael Dalsager og tilføjer, at nye boligejere med fordel kan tage de langsigtede briller på. - En bolig bør ikke ses som en kortsigtet investering. Et hjem løser behov og indfrier drømme. Folk har fortsat brug for tag over hovedet og et sted at bo, fordi vi flytter hjemmefra, finder sammen, får nyt job, stifter familier, får børn, bliver skilt, gift igen osv. Få det fulde overblik indekset ’Boligbrief’ af Home og Danske Bank her.
Huspriserne falder over hele landet, men i Region Nordjylland falder det mere end gennemsnitligt på landsplan.